Χρήστος Ράμμος

Ο Χρήστος Ράμμος (Αθήνα, 1951) είναι Έλληνας δικαστής που διετέλεσε αντιπρόεδρος του Συμβουλίου της Επικρατείας και σήμερα είναι πρόεδρος της Αρχής Διασφάλισης του Απορρήτου των Επικοινωνιών (ΑΔΑΕ). 

 Βιογραφικά στοιχεία 

Μεγάλωσε στην Αθήνα και περάτωσε τις εγκύκλιες σπουδές του στη Γερμανική Σχολή Αθηνών. Σπούδασε νομικά στο Πανεπιστήμιο Αθηνών και πραγματοποίησε μεταπτυχιακές σπουδές στο Πανεπιστήμιο Παρί-Παντεόν-Ασσάς. 

Ομιλεί αγγλικά, γερμανικά, γαλλικά και ιταλικά.

 Δικαστική σταδιοδρομία 
Στις 21 Μαρτίου 1980 ανέλαβε καθήκοντα εισηγητή του Συμβουλίου της Επικρατείας, έχοντας μετάσχει στον διαγωνισμό του 1979. Το 1985 προήχθη σε πάρεδρο και ταυτόχρονα ασκήθηκε στο Γαλλικό ΣτΕ, παρακολουθώντας και μεταπτυχιακές σπουδές στο Πανεπιστήμιο Paris. 

Δώδεκα χρόνια μετά, το 1997, προήχθη σε Σύμβουλο και στις 22 Οκτωβρίου 2015, σε αντιπρόεδρο του ΣτΕ. Έχει διατελέσει, επίσης, μέλος του Ανωτάτου Ειδικού Δικαστηρίου, του Ανωτάτου Δικαστικού Συμβουλίου Διοικητικής Δικαιοσύνης. Επιπλέον, έχει υπάρξει διδάκτωρ της Εθνικής Σχολής Δικαστικών Λειτουργών. Στις 30 Ιουλίου 2018 αποχώρησε, έχοντας συμπληρώσει το νόμιμο όριο ηλικίας.

Τον Οκτώβριο του 2016, με αφορμή την απόφαση του προέδρου του ΣτΕ, Νίκου Σακελλαρίου, για ματαίωση της συνεδρίασης της ολομέλειας του ΣτΕ για το ζήτημα των τηλεοπτικών αδειών, ο Ράμμος απέστειλε επιστολή προς του συναδέλφους του, με την οποία ανακοίνωνε την παραίτησή του από την Ένωση Δικαστών του Συμβουλίου της Επικρατείας επικρίνοντας παράλληλα τον Πρόεδρο του ΣτΕ για την ενέργεια του, την οποία χαρακτήρισε ως μεγάλο ατόπημα που δημιούργησε συνθήκες αρνησιδικίας.

 Πρόεδρος της ΑΔΑΕ 
Στις 29 Μαΐου 2019 ορίστηκε πρόεδρος της ΑΔΑΕ από τη Διάσκεψη των Προέδρων της Βουλής με διακομματική συναίνεση των 4/5 των μελών του Σώματος και από τις 10 Ιουνίου ασκεί τα καθήκοντά του.

Στις 5 Ιουνίου 2025, μετά τη λήξη της εξαετούς θητείας του, υπέβαλλε την παραίτησή του από την προεδρία της ανεξάρτητης αρχής.

 Διερεύνηση σκανδάλου τηλεφωνικών υποκλοπών 
Ο Χρήστος Ράμμος βρέθηκε στο επίκεντρο πολιτικών αντιπαραθέσεων όταν η ΑΔΑΕ, στο πλαίσιο των αρμοδιοτήτων της, άρχισε να ερευνά τις καταγγελίες σχετικά με το σκάνδαλο των τηλεφωνικών υποκλοπών που αποκαλύφθηκε το 2022. 

Στις 16 Δεκεμβρίου 2022 δημοσίευμα του πανευρωπαϊκού ειδησεογραφικού ιστότοπου Euractiv, ανέφερε ότι η ΑΔΑΕ αντιμετώπισε δυσκολίες κατά τη διενέργεια του ελέγχου στην εταιρεία τηλεπικοινωνιών Cosmote, όπου μετά από έλεγχο, επιβεβαιώθηκε ότι τόσο ο ευρωβουλευτής της πολιτικής ομάδας του Ε.Κ. Renew Europe (Ανανεώστε την Ευρώπη), Γιώργος Κύρτσος, όσο και ο ερευνητής δημοσιογράφος, Τάσος Τέλλογλου,  ήταν υπό παρακολούθηση από μυστικές υπηρεσίες. Σύμφωνα με το δημοσίευμα, ο εισαγγελέας του Αρείου Πάγου, Ισίδωρος Ντογιάκος, φέρεται να προσπάθησε να μπλοκάρει τον έλεγχο λέγοντας ότι ήταν παράνομος.

Τον Δεκέμβριο του 2022 ο αρχηγός της αξιωματικής αντιπολίτευσης Αλέξης Τσίπρας ζήτησε από το Ράμμο να διερευνηθεί αν έξι άτομα παρακολουθήθηκαν από την ΕΥΠ.

Τον Ιανουάριο του 2023 ο Ράμμος υπέβαλε στον πρόεδρο της Επιτροπής Θεσμών και Διαφάνειας της Βουλής αίτημα σύγκλησης της επιτροπής για να την ενημερώσει στο πλαίσιο των καθηκόντων του, το οποίο κοινοποίησε στον πρόεδρο της Βουλής. Ο πρόεδρος της επιτροπής, Θανάσης Μπούρας, και οι βουλευτές της Νέας Δημοκρατίας δεν ικανοποίησαν το αίτημα του Ράμμου, ενώ ο πρόεδρος της Βουλής, Κωνσταντίνος Τασούλας, συμφώνησε χαρακτηρίζοντας το Ράμμο «αυτόκλητ[ο] καλεσμέν[ο]». Ακολούθως, ο Ράμμος έστειλε νέα επιστολή στην οποία ανέφερε ότι διαπράττει παράβαση καθήκοντος, εάν δεν ενημερώσει το Κοινοβούλιο.

Στις 24 Ιανουαρίου 2023 ο Ράμμος απέστειλε απόρρητη επιστολή στον Πρόεδρο της Βουλής των Ελλήνων, στους αρχηγούς των κοινοβουλευτικών κομμάτων και στον υπουργό Δικαιοσύνης, Κώστα Τσιάρα, με την οποία τους ενημέρωνε σχετικά με τα ευρήματα της έρευνας της ΑΔΑΕ, που πραγματοποιήθηκε κατόπιν αιτήματος του Τσίπρα, με αποτέλεσμα να γίνει αποδέκτης σκληρών επικρίσεων από την κυβέρνηση του Κυριάκου Μητσοτάκη. Η επιστολή γνωστοποιούσε την παρακολούθηση από την ΕΥΠ έξι προσώπων, ενός μέλους της κυβέρνησης και ανωτάτων στελεχών των Ενόπλων Δυνάμεων.ΑΔΑΕ: Επιστολή Ράμμου σε Τασούλα, αρχηγούς και υπ. Δικαιοσύνης για τα ευρήματα των ελέγχων Την επομένη, από το βήμα της Βουλής, ο Αλέξης Τσίπρας ανέφερε ότι σε νόμιμη επισύνδεση από την ΕΥΠ βρίσκονταν ο υπουργός Εργασίας, Κωστής Χατζηδάκης, ο αρχηγός ΓΕΕΘΑ, Κωνσταντίνος Φλώρος, ο αρχηγός ΓΕΣ Χαράλαμπος Λαλούσης, ο πρώην σύμβουλος εθνικής ασφάλειας, καθώς και οι πρώην και νυν επικεφαλής της διεύθυνσης εξοπλισμών.Υποκλοπές: Τα ονόματα όσων παρακολουθούσε η ΕΥΠ με βάση το πόρισμα της ΑΔΑΕ Ο κυβερνητικός εκπρόσωπος, Γιάννης Οικονόμου, χαρακτήρισε «βαρύ θεσμικό και πολιτικό ατόπημα τα όσα πράττει εδώ και καιρό», ότι υπάρχει «περίεργη προνομιακή σχέση» του με τον ΣΥΡΙΖΑ, καθώς και ότι «φιλοδοξεί να καταστεί πολιτικός παράγοντας σε μια ευαίσθητη περίοδο».Κυβέρνηση: «Περίεργη προνομιακή σχέση» του Ράμμου της ΑΔΑΕ με τον ΣΥΡΙΖΑ - Όλα στη Δικαιοσύνη

Είχε προηγηθεί γνωμοδότηση του εισαγγελέα του Αρείου Πάγου, Ισίδωρου Ντογιάκου, σύμφωνα με την οποία μόνο ο θιγόμενος μπορεί να κάνει αίτημα για να μάθει αν ήταν υπό παρακολούθηση και όχι κάποιος άλλος αντί αυτού, και ότι η ΑΔΑΕ δεν έχει πλέον αρμοδιότητα για έλεγχο στους παρόχους, ώστε να απαντήσει στον θιγόμενο ιδιώτη. Αυτή η δήλωση επικρίθηκε δριμύτατα από συνταγματολόγους, μέλη όμως της κυβέρνησης Μητσοτάκη υποστήριξαν τη γνωμοδότηση Ντογιάκου. Ο ίδιος ο πρόεδρος της ΑΔΑΕ απάντησε ότι «η γνωμοδότηση παραβιάζει εξόφθαλμα την ευθέως εκ του Συντάγματος εκπορευόμενη ανεξαρτησία της ΑΔΑΕ», χαρακτηρίζοντας πρωτοφανείς τις απειλές του εισαγγελέα.

Παραπομπές

Κατηγορία:Έλληνες δικαστικοί